b'\n_START_ARTICLE_\nLogotip BMW\n_START_PARAGRAPH_\nKo je Franz Jozef Popp ustanovil in nato preimenoval podjetje v Bayerische Motoren Werke, so istega leta tudi blagovno znamko BMW uradno registrirali. Za logotip podjetja so si zamislili krog, ki bo imel v zunanjem obro\xc4\x8du zapisano ime podjetja (BMW), sredino pa so zapolnili s kvadranti v barvah Svobodne de\xc5\xbeele Bavarske. Modra in bela kvadranta so zaradi prepovedi uporabe nacionalnih simbolov v komercialne namene v logotipu postavili v obratnem zaporedju, kot so bili v simbolu de\xc5\xbeele. Osnovni simbol izvira iz logotipa firme Rapp Motoren Werke, ki je bila predhodnica BMW. Znak je podoben, le da je imel Rapp v sredini namesto bavarskih barv, \xc4\x8drnega \xc5\xa1ahovskega konja, ki je simboliziral vranca (\xc2\xbbder Rappe\xc2\xab)._NEWLINE_Zmotno je torej prepri\xc4\x8danje, da BMW logotip ponazarja vrte\xc4\x8di se letalski propeler, saj ta ni imel ni\xc4\x8desar pri nastanku znaka. Ideja o povezavi med znakom in letalskim propelerjem izhaja iz reklame, ki so jo l.1929, na za\xc4\x8detku velike gospodarske krize, izdelali pri BMW-ju. Takrat so namre\xc4\x8d pridobili licenco za izdelovanje Pratt & Whitneyjevih radialnih letalskih motorjev in so \xc5\xbeeleli z reklamo, v kateri je imelo letalo na mestu propelerja \xc5\xbee uveljavljen BMW-jev logotip, pove\xc4\x8dati prodajo svojih letalskih motorjev. Znak je bil skozi svoje\xc2\xa0\xc2\xbbodra\xc5\xa1\xc4\x8danje\xc2\xab\xc2\xa0dele\xc5\xbeen nekaterih korektur, ki so bile posledica prilagajanja zakonodaji in standardizacije, vendar pa se znak iz l.1917 bistveno ne razlikuje od dana\xc5\xa1njega.'